DA Den Europæiske Unions Tidende L 346/26

KOMMISSIONENS GENNEMFØRELSESFORORDNING (EU) Nr. 1278/2014

af 1. december 2014

om ændring af forordning (EF) nr. 967/2006, (EF) nr. 828/2009, (EF) nr. 891/2009 og gennemførelsesforordning (EU) nr. 75/2013

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 144, litra c) og j), artikel 178, litra b), f) og h), artikel 180, artikel 182, stk. 4, og artikel 192, stk. 5, og

ud fra følgende betragtninger:

(1) Forordning (EU) nr. 1308/2013 forlænger sukkerkvoteordningen frem til den 30. september 2017 og indfører ændringer af denne ordning. Det er derfor nødvendigt at tilpasse visse forordninger inden for sukkersektoren.

(2) Af hensyn til klarheden bør artikel 4, stk. 1, litra a), i Kommissionens forordning (EF) nr. 967/2006 (2) ændres, så den svarer fuldstændig til artikel 140, stk. 1, litra b), i forordning (EU) nr. 1308/2013, hvori det fastsættes, at industrisukker, industriisoglucose og industriinulinsirup skal være leveret til brugeren senest den 30. november i det følgende produktionsår.

(3) Forordning (EF) nr. 967/2006 fastsætter fristerne for medlemsstaternes meddelelser til Kommissionen om mængder, der overføres af virksomhederne i henhold til artikel 141 i forordning (EU) nr. 1308/2013. I betragtning af de nye datoer for virksomhedernes meddelelser til medlemsstaterne, der er fastsat i nævnte artikel, bør fristerne i artikel 17 i forordning (EF) nr. 967/2006 tilpasses i overensstemmelse hermed.

(4) Kommissionens forordning (EF) nr. 828/2009 (3) fastsætter bestemmelser for import af sukkerprodukter henhørende under pos. 1701 i forbindelse med præferenceaftaler for produktionsåret 2014/15. Artikel 4, stk. 4, i nævnte forordning indeholder en liste over dokumenter, der skal vedlægges importlicensansøgningerne, og fastsætter, at der i stedet for eksportlicenser kan vedlægges bekræftede kopier. I lyset af den tekniske udvikling og for at forenkle procedurerne bør elektronisk fremsendelse af eksportlicenser være tilladt på visse betingelser.

(5) I betragtning af at import under visse præferenceordninger ikke er underlagt en begrænset kontingentmængde, er det hensigtsmæssigt at lette toldprocedurerne ved at tillade en sædvanlig tolerancemargen på højst 5 % i licenser for præferencesukkerimport.

(6) Kommissionens forordning (EU) nr. 1006/2011 (4) ændrede Rådets forordning (EØF) nr. 2658/87 (5) ved at ændre nogle af KN-koderne for sukker. De nye KN-koder er allerede blevet tildelt de produkter, der er omfattet af forordning (EF) nr. 828/2009 og Kommissionens forordning (EF) nr. 891/2009 (6), og anvendes allerede i praksis af medlemsstaters toldmyndigheder. Det er derfor hensigtsmæssigt med en teknisk tilpasning af de KN-koder, der er omhandlet i nævnte forordninger.

(7) Kommissionen har udviklet et informationssystem til elektronisk forvaltning af dokumenter og procedurer i sine interne arbejdsgange og i sine forbindelser med de myndigheder, der beskæftiger sig med den fælles landbrugspolitik. Det skønnes, at indberetningsforpligtelserne i forordning (EF) nr. 828/2009 kan opfyldes via det system i henhold til Kommissionens forordning (EF) nr. 792/2009 (7).

(8) I betragtning af de markedsvilkår og prognoser, der var gældende på det tidspunkt, fastsatte Kommissionens gennemførelsesforordning (EU) nr. 75/2013 (8) bestemmelser om ikkeanvendelse af tillægsimporttold for visse sukkerprodukter frem til slutningen af produktionsåret 2014/15. I lyset af forlængelsen af sukkerkvoteordningen og i betragtning af at markedsprognosen ikke ændrer sig væsentligt inden slutningen af kvoteordningen, bør ikkeanvendelsen af tillægsimporttold for de pågældende sukkerprodukter forlænges frem til den 30. september 2017.

(9) Forordning (EF) nr. 967/2006, (EF) nr. 828/2009, (EF) nr. 891/2009 og gennemførelsesforordning (EU) nr. 75/2013 bør ændres i overensstemmelse hermed.

(10) Komitéen for den Fælles Markedsordning for Landbrugsprodukter har ikke afgivet udtalelse inden for den af formanden fastsatte frist —

VEDTAGET DENNE FORORDNING:

Artikel 1

Ændring af forordning (EF) nr. 967/2006

I forordning (EF) nr. 967/2006 foretages følgende ændringer:

1) Artikel 4, stk. 1, litra a), affattes således: »a) leveret til en forarbejdningsvirksomhed senest den 30. november det efterfølgende produktionsår for at blive brugt i fremstillingen af de i bilaget omhandlede produkter« .

2) Artikel 17, litra a) og b), affattes således: »a) senest den 15. september om de mængder roesukker, inulinsirup og rørsukker fra det indeværende produktionsår, der skal overføres til det efterfølgende produktionsår« .

Artikel 2

Ændring af forordning (EF) nr. 828/2009

I forordning (EF) nr. 828/2009 foretages følgende ændringer:

1) Artikel 4 ændres således: a) I stk. 4 tilføjes følgende afsnit: »Elektroniske kopier eller faxkopier af de eksportlicenser, der er nævnt i første afsnit, litra b), eller af de bekræftede kopier, der er nævnt i andet afsnit, kan vedlægges i stedet for originalerne til støtte for importlicensansøgninger, forudsat at ansøgeren forelægger originalerne for medlemsstaternes kompetente myndigheder ved toldklarering af importlicensen forud for toldklarering af de varer, der er omfattet af den importlicens, som er udstedt på grundlag af de elektroniske kopier eller faxkopierne.« b) I stk. 6 ændres »et dokument« til »en original, et elektronisk dokument eller en fax«. c) Som stk. 7 tilføjes: »7. Artikel 48, stk. 1 og 4, i forordning (EF) nr. 376/2008 finder ikke anvendelse, når den mængde sukker, der importeres i henhold til denne forordning, overstiger den mængde, der er angivet i importlicensen, med højst 5 %. Den supplerende mængde betragtes som importeret i henhold til den pågældende licens.«

2) Artikel 8 ændres således: a) I stk. 1 ændres KN-kode »1701 11 10« til »1701 13 10, 1701 14 10«. b) I stk. 2 ændres KN-kode »1701 11 90« til »1701 13 90, 1701 14 90«.

3) Artikel 9, stk. 6, affattes således: »6. De meddelelser, der er nævnt i denne forordning, sendes i overensstemmelse med Kommissionens forordning (EF) nr. 792/2009 (9).

Artikel 3

Ændring af forordning (EF) nr. 891/2009

I forordning (EF) nr. 891/2009 foretages følgende ændringer:

1) I artikel 13, stk. 1, ændres KN-kode »1701 11 90« til »1701 13 90, 1701 14 90«.

2) I bilag I, del I, ændres KN-kode »1701 11 10« til »1701 13 10 og 1701 14 10«.

Artikel 4

Ændring af gennemførelsesforordning (EU) nr. 75/2013

I artikel 1 i gennemførelsesforordning (EU) nr. 75/2013 ændres »30. september 2015« til »30. september 2017«.

Artikel 5

Ikrafttræden

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 1. december 2014. På Kommissionens vegne Jean-Claude JUNCKER Formand

(1) EUT L 347 af 20.12.2013, s. 671.

(2) Kommissionens forordning (EF) nr. 967/2006 af 29. juni 2006 om gennemførelsesbestemmelser til Rådets forordning (EF) nr. 318/2006 for så vidt angår produktion ud over kvoterne inden for sukkersektoren (EUT L 176 af 30.6.2006, s. 22).

(3) Kommissionens forordning (EF) nr. 828/2009 af 10. september 2009 om gennemførelsesbestemmelser for produktionsåret 2009/10 til 2014/15 for import og raffinering af sukkerprodukter henhørende under pos. 1701 i forbindelse med præferenceaftaler (EUT L 240 af 11.9.2009, s. 14).

(4) Kommissionens forordning (EU) nr. 1006/2011 af 27. september 2011 om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif (EUT L 282 af 28.10.2011, s. 1).

(5) Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256 af 7.9.1987, s. 1).

(6) Kommissionens forordning (EF) nr. 891/2009 af 25. september 2009 om åbning og forvaltning af visse fællesskabstoldkontingenter for sukker (EUT L 254 af 26.9.2009, s. 82).

(7) Kommissionens forordning (EF) nr. 792/2009 af 31. august 2009 om gennemførelsesbestemmelser for medlemsstaternes formidling til Kommissionen af oplysninger og dokumenter som led i gennemførelsen af de fælles markedsordninger, ordningen med direkte betalinger, fremme af landbrugsprodukter og ordningerne for fjernområderne og øerne i Det Ægæiske Hav (EUT L 228 af 1.9.2009, s. 3).

(8) Kommissionens gennemførelsesforordning (EU) nr. 75/2013 af 25. januar 2013 om fravigelse af forordning (EF) nr. 951/2006 hvad angår anvendelse af repræsentative priser og tillægsimporttold for visse produkter inden for sukkersektoren og om ophævelse af gennemførelsesforordning (EU) nr. 892/2012 om fastsættelse af de repræsentative priser og tillægsimporttolden for visse produkter inden for sukkersektoren for produktionsåret 2012/13 (EUT L 26 af 26.1.2013, s. 19).

(9) Kommissionens forordning (EF) nr. 792/2009 af 31. august 2009 om gennemførelsesbestemmelser for medlemsstaternes formidling til Kommissionen af oplysninger og dokumenter som led i gennemførelsen af de fælles markedsordninger, ordningen med direkte betalinger, fremme af landbrugsprodukter og ordningerne for fjernområderne og øerne i Det Ægæiske Hav (EUT L 228 af 1.9.2009, s. 3).«